Lisaks investori huvide kaitsele teenib märkimisleping muidugi ka ühingu ja selle aktsionäride või  osanike huvide kaitse eesmärki. Näiteks formaalse märkimislepinguta võib pärast kapitali suurendamist tekkida vaidlus, millistele eeldustele tuginedes investor ühingusse sisenes. Kui investor suudab tõendada, et tegi sissemakse tuginedes ühingu tehtud ning ühingut soodsas valguses näitavatele avaldustele, mis on hiljem on osutunud valeks, ei saa välistada kahjuhüvitisnõuet ühingu vastu. Sellise stsenaariumi vältimiseks on soovitav märkimislepingus üheselt piiritleda eeldused, millele tuginedes investor on  otsustanud sissemakse teha. Ühingu juhatusel lasub investorile avalduste ja kinnituste andmisel ka vastutus nende eest, mistõttu on juhatusel soovitav läbi viia vähemalt märkimislepingus tehtud avalduste ja kinnituste õigsust kinnitav audit.